b'\n_START_ARTICLE_\nDioscorea mexicana\n_START_SECTION_\nDistribuci\xc3\xb3 i ecologia\n_START_PARAGRAPH_\nLa seva distribuci\xc3\xb3 abasta parts d\'Am\xc3\xa8rica del Nord i majorit\xc3\xa0riament centre Am\xc3\xa8rica; en aquelles zones on el clima \xc3\xa9s tropical. Tot i que trobem algunes esp\xc3\xa8cies de la fam\xc3\xadlia en zones temperades, Dioscorea mexicana no es troba a Europa. Habita zones tropicals i subtropicals, i s\'est\xc3\xa9n des de l\'estat de Veracruz (M\xc3\xa8xic) fins a Panam\xc3\xa0. Pot cr\xc3\xa9ixer tant a nivell del mar com a m\xc3\xa9s de 1.800 m d\'altitud. La podem trobar tant en selves altes perennif\xc3\xb2lies com selves baixes caducif\xc3\xb2lies i en boscos temperats de pi-alzina o boscos mes\xc3\xb2fils de muntanya.\n_START_SECTION_\nMorfologia\n_START_PARAGRAPH_\nDioscorea mexicana va ser descrita l\'any 1837 per Scheidweiler _NEWLINE_Dioscorea mexicana \xc3\xa9s una planta herb\xc3\xa0cia viva\xc3\xa7 dioica, tot i que pot ser monoica. Floreix i fructifica durant tot l\'any, tot i que la seva \xc3\xa8poca preferida \xc3\xa9s d\'agost a octubre; ja que li van b\xc3\xa9 temperatures al voltant de 25-30\xc2\xa0\xc2\xb0C i la humitat. _NEWLINE_La seva arrel es troba en forma de rizoma amb una forma caracter\xc3\xadstica semblant a la closca de la tortuga, a vegades tamb\xc3\xa9 s\'ha relacionat amb la forma del peu de l\'elefant; ja que \xc3\xa9s un rizoma epigeu de forma des d\'el\xc2\xb7lipso\xc3\xafdal a semiesf\xc3\xa8rica amb grans plaques o escames poligonals lignificades. Aquestes escames fan 6x5 cm de di\xc3\xa0metre i gruix; i el par\xc3\xa8nquima \xc3\xa9s de color blanc o crema. Aquest rizoma o tubercle \xc3\xa9s tamb\xc3\xa9 conegut pel nom de "nyam" i pot mesurar entre 0,4 i 1 metre. El rizoma creix sempre horitzontalment, mai verticalment._NEWLINE_Del rizoma surt una tija enfiladissa herb\xc3\xa0cia i glabra, de la que emergeixen les fulles. Les fulles s\xc3\xb3n cordiformes amb marge enter, de consist\xc3\xa8ncia herb\xc3\xa0cia i peciolades. La seva mida normal va des de 10x18\'5\xc2\xa0cm a 8x16,3 cm; tot i que les m\xc3\xa9s grans poden arribar a tenir la mida d\'una m\xc3\xa0. Creixen cap enrere, ja que \xc3\xa9s una planta trepadora; i es troben en disposici\xc3\xb3 alterna, per\xc3\xb2 a vegades s\xc3\xb3n oposades o verticil\xc2\xb7lades. S\xc3\xb3n fulles senceres i membranoses que tenen 11 nervis aproximadament. Presenten una nervaci\xc3\xb3 secund\xc3\xa0ria marcadament reticulada._NEWLINE_Les flors es troben disposades en infloresc\xc3\xa8ncies de tipus ra\xc3\xafm o pan\xc3\xadcula que solen emergir de l\'axil\xc2\xb7la de les fulles, fins a mesurar 10-20\xc2\xa0cm. Tant les flors masculines com femenines s\xc3\xb3n verdoses. El seu periant d\'1 a 2\xc2\xa0mm \xc3\xa9s de color porpra o vermell\xc3\xb3s. L\'androceu t\xc3\xa9 6 estams soldats als t\xc3\xa8pals que estan en una disposici\xc3\xb3 3+3. El gineceu consta de tres carpels soldats a un ovari \xc3\xadnfer. El fruit \xc3\xa9s una c\xc3\xa0psula o baia.\n_START_SECTION_\nFarmacologia\n_START_PARAGRAPH_\nLa droga vegetal, \xc3\xa9s a dir la part que s\'aprofita de la planta, \xc3\xa9s el rizoma, on es concentren la major part de components qu\xc3\xadmics que presenten inter\xc3\xa8s farmacol\xc3\xb2gic.\n_START_SECTION_\nComposici\xc3\xb3 qu\xc3\xadmica\n_START_PARAGRAPH_\nDel rizoma s\'extreuen les saponines. La m\xc3\xa9s abundant \xc3\xa9s la diosgenina, amb estructura estero\xc3\xafdal i precursora de moltes hormones d\'aquesta fam\xc3\xadlia, com s\xc3\xb3n: la progesterona, cortisona, andr\xc3\xb2gens, estr\xc3\xb2gens..._NEWLINE_A partir de la diosgenina aprofitant el nucli estero\xc3\xafdal, per semis\xc3\xadntesi, s\'obtenen compostos amb diferents aplicacions.\n_START_SECTION_\nAccions farmacol\xc3\xb2giques\n_START_PARAGRAPH_\nVa ser utilitzada en els anys 1940 per a l\'obtenci\xc3\xb3 d\'hormones sexuals; presenta accions hormonals diverses amb propietats anticonceptives i anticanceroses. T\xc3\xa9 acci\xc3\xb3 antiinflamat\xc3\xb2ria, mimetitzant les accions dels corticoides, per\xc3\xb2 amb menys efectes secundaris. Aix\xc3\xad com acci\xc3\xb3 anab\xc3\xb2lica i pel control biol\xc3\xb2gic. Tamb\xc3\xa9 \xc3\xa9s utilitzada per a la impot\xc3\xa8ncia sexual, el tractament d\'al\xc2\xb7l\xc3\xa8rgies, d\'artritis reumatoide, de processos inflamatoris, de lesions cut\xc3\xa0nies, per al tractament de trastorns metab\xc3\xb2lics i el control de la natalitat. Hi ha estudis \xe2\x80\x9cin vitro\xe2\x80\x9d que demostren una capacitat discreta de l\'extracte metan\xc3\xb2lic del rizoma de la planta per a contraure la musculatura uterina amb un efecte dosi-dependent. Els resultats obtinguts s\xc3\xb3n similars als de l\'oxitocina. Cal recalcar que tradicionalment ja s\'utilitzava amb aquesta finalitat abortiva._NEWLINE_Aquestes s\xc3\xb3n les propietats m\xc3\xa9s conegudes, no obstant se li atribueixen moltes altres:_NEWLINE_Estimulant, analg\xc3\xa8sic, antiinflamatori, antioxidant, antireum\xc3\xa0tic, antiespasm\xc3\xb2dic, antitoxina, amargant, coagulant, di\xc3\xbcr\xc3\xa8tic, expectorant, hipocolesterol\xc3\xa8mic, hipogluc\xc3\xa8mic, miorelaxant, diafor\xc3\xa8tic, em\xc3\xa8tic, estrog\xc3\xa8nic, hematoprotector i mastog\xc3\xa8nic._NEWLINE_Una de les propietats abans esmentades que es valora m\xc3\xa9s, \xc3\xa9s que la diosgenina t\xc3\xa9 propietats inflamat\xc3\xb2ries similars a les de la cortisona, per\xc3\xb2 sense els seus efectes secundaris. \xc3\x89s per aquest motiu que s\'ha utilitzat per al tractament d\'al\xc2\xb7l\xc3\xa8rgies i inflamacions en les articulacions. A m\xc3\xa9s, la diosgenina ajuda a incrementar la densitat \xc3\xb2ssia fins a un 25%, sense els efectes secundaris de les hormones sint\xc3\xa8tiques._NEWLINE_Les seves indicacions s\xc3\xb3n les seg\xc3\xbcents: _NEWLINE_Angines, apendicitis, artrosis, asma, arteriosclerosis, trastorns biliars, pel part, c\xc3\xb2lera, c\xc3\xb2lics, ulceres, conjuntivitis, rampes, disenteria, dismenorrea, febre, enteritis, frigidesa, pedres, gasos, mal de cap, morenes, hepatitis, pel colesterol i triglic\xc3\xa8rids alts, singlot, hipergluc\xc3\xa8mia, hist\xc3\xa8ria, impot\xc3\xa8ncia, inflamaci\xc3\xb3, ictiosis, icter\xc3\xadcia, HDL baix, menopausa, cansament matinal, n\xc3\xa0usees, miosis, nefritis, neuropaties, neurast\xc3\xa8nia, dolor, espermatorrea, reumatisme, mal d\'est\xc3\xb3mac, s\xc3\xadfilis, tensi\xc3\xb3, v\xc3\xb2mits, retenci\xc3\xb3 de l\xc3\xadquids i restrenyiment._NEWLINE_La dosi recomanada per dia no supera els 510 mg d\'arrel per dia._NEWLINE_Com en qualsevol altre f\xc3\xa0rmac, la dosificaci\xc3\xb3 excessiva o la ingesta d\'altres medicaments, pot conduir a efectes secundaris, interaccions i contraindicacions. Les m\xc3\xa9s destacades s\xc3\xb3n:_NEWLINE_dosificacions excessives poden tenir efectes em\xc3\xa8tics (vomitius). A m\xc3\xa9s, a causa de l\'alt contingut en saponines el consum excessiu no \xc3\xa9s recomanat, ja que t\xc3\xa9 molt mal gust. Reichert (1996) diu que no es detecten efectes secundaris en els voluntaris; no obstant Gruenwald adverteix que una sobredosi pot portar a enverinaments similars als de les picrotoxines a causa de la dioscorina._NEWLINE_A m\xc3\xa9s, la diosgenina pot reduir els efectes antiinflamatoris de la indometacina. Augmenta additivament l\'efecte estrog\xc3\xa8nic dels veritables estr\xc3\xb2gens, i \xc3\xa9s inapropiat en trastorns hormonals._NEWLINE_La m\xc3\xa0xima periodicitat en que en poden prendre els nens, \xc3\xa9s un cop per setmana.\n_START_SECTION_\nToxicitat\n_START_PARAGRAPH_\nLes saponines en contacte amb l\'oxigen de l\'aigua, produeixen una escuma que asfixia els peixos. Popularment s\'utilitza per facilitar la pesca en estancs i corrents d\'aigua.\n_START_SECTION_\nAlimentaci\xc3\xb3\n_START_PARAGRAPH_\nDins del g\xc3\xa8nere Dioscorea trobem una gran varietat d\'esp\xc3\xa8cies amb diferents usos. Destaquen a banda de les d\'inter\xc3\xa8s farmac\xc3\xa8utic, les d\'inter\xc3\xa8s alimentari, conegudes amb el nom de batata. Les esp\xc3\xa8cies d\'\xc3\xbas alimentari es comercialitzen pel consum tant hum\xc3\xa0 com animal pel seu alt contingut en f\xc3\xa8cula i mid\xc3\xb3. Tot i que es considera una planta amb un alt poder alimentari no ha de ser en cap cas la base d\'una alimentaci\xc3\xb3 saludable, ja que t\xc3\xa9 unes grans mancances en prote\xc3\xafnes._NEWLINE_Actualment es cultiva precisament per a obtenir aquests tubercles tant nutritius que poden arribar a mesurar 2,5 metres de longitud, i 45kg de massa.'